《纪梦是岁大旱》
元代·黄庚

老年屏人事，北窗寄高眠。
梦魂御风去，金阙开九天。
虎豹狞不嗔，知予有仙缘。
玉座拥五云，香炉飞紫烟。
青衣两童子，举手导我前。
下土虮虱臣，愚衷欲敷宣。
兵戈幸休息，饥馑方连绵。
洪惟大生德，实司水旱权。
愿言回哀眷，与世解倒悬。
玉帝允臣请，乃曰赐丰年。
再拜谢阙下，回飚堕林泉。
夜雷声殷殷，甘泽朝满田。
沉思喜且惊，异梦非偶然。
士怀当世忧，□□□□□。
贞观有房杜，斗米三文钱。

作者简介：黄庚，字星甫，号天台山人，天台（今属浙江）人。出生宋末，早年习举子业。卒年八十馀。晚年曾自编其诗为《月屋漫稿》。事见本集卷首自序及集中有关诗文。黄庚诗，以原铁琴铜剑楼藏四卷抄本（今藏北京图书馆）为底本。校以影印文渊阁《四库全书》本（简称四库本）。两本卷次不同，文字亦各有错诲空缺，而底本多出校本诗十馀首。